User:KannadaSangha(Singapore)

Kannada Sangha (Singapore)

ಸುಮಾರು ನಾಲ್ಕು ದಶಕಗಳ ಹಿಂದಿನ ಮಾತು, ತಾಯ್ನಾಡಿನಿಂದ ಕೆಲಸದ ನಿಮಿತ್ತ ಸಿಂಗಪೂರಿಗೆ ಬಂದು ನೆಲಸಿದ್ದ ಕೆಲವೇ ಕನ್ನಡಿಗರು ಯುಗಾದಿ ಮತ್ತಿತರ ಹಬ್ಬಗಳನ್ನು ಒಂದೆಡೆ ಸೇರಿ ಆಚರಿಸಿ ಆನಂದಿಸುತ್ತಿದ್ದರು. ಹೀಗೆಯೇ ಮುಂಬರುವ ವರ್ಷಗಳಲ್ಲಿ ಸಿಂಗಪುರದಲ್ಲಿ ಕನ್ನಡಿಗರ ಸಂಖ್ಯೆ ಗಣನೀಯವಾಗಿ ಬೆಳೆಯುತ್ತಾ ಹೋದಂತೆ ಕನ್ನಡ ನಾಟಕಗಳನ್ನು ಮಾಡಲಾರಂಭಿಸಿದ್ದಲ್ಲದೆ "ಕಸ್ತೂರಿ ಕಂಪು" ಎಂಬ ಕನ್ನಡ ಸಾಂಸ್ಕೃತಿಕ ಕಾರ್ಯಕ್ರಮವನ್ನು ೧೯೯೪ ಆಚರಿಸಿದರು. ಈ ಕಾರ್ಯಕ್ರಮದ ಫಲಶೃತಿ ಹಾಗೂ ಕನ್ನಡ ಭಾಷೆ ಮತ್ತು ಸಂಸ್ಕೃತಿಗಳ ಬಗ್ಗೆ ಅಪಾರ ಪ್ರೇಮ ಮತ್ತು ಮುಂದಿನ ಪೀಳಿಗೆಗೆ ಅವುಗಳನ್ನು ಪರಿಚಯಿಸಿ ಬೆಳೆಸುವ ಸದುದ್ದೇಶದ ಫಲವಾಗಿ ೧೯೯೬ರ ಸೆಪ್ಟೆಂಬರ್ ೧೧ರಂದು ಜನಿಸಿದ ಶಿಶುವೇ "ಕನ್ನಡ ಸಂಘ, ಸಿಂಗಪುರ".

ಹಿರಿಯರ ಉತ್ತೇಜನ ಮತ್ತು ಮಾರ್ಗದರ್ಶನದಲ್ಲಿ ಅಂಬೆಗಾಲಿಡುತ್ತಾ ಈ ಶಿಶು, ಹಿತೈಶಿಗಳ ಪ್ರೀತಿ ಮತ್ತು ನಾಟಕ, ಸಂಗೀತ, ನೃತ್ಯಗಳೆಂಬ ಪೌಷ್ಟಿಕಾಂಶಗಳನ್ನು ಪಡೆದು ಸಾಂಸ್ಕೃತಿಕ ಶ್ರೀಮಂತಿಕೆಯಲ್ಲಿ ಆರೋಗ್ಯವಾಗಿ ಬೆಳೆದು ತನ್ನ ಹಲವು ಹತ್ತು ಚಟುವಟಿಕೆಗಳಿಂದ ಸಿಂಗನ್ನಡಿಗರಿಗೆ ಸಂತಸವನ್ನು ನೀಡುತ್ತಾ ಎಲ್ಲರ ಅಚ್ಚುಮೆಚ್ಚಿನ ಮಗುವಾಗಿ ಹೆಚ್ಚು ಸದಸ್ಯತ್ವ ಪಡೆದು ಶಕ್ತಿಯುತವಾಗಿ ನಡೆಯಲಾರಂಭಿಸಿತು. ತನ್ನ ಸದಸ್ಯರ ಮತ್ತು ಅವರ ಮಕ್ಕಳಲ್ಲಿರುವ ಪ್ರತಿಭೆಗಳನ್ನು ತೋರಿಸಲು ಉತ್ತಮ ವೇದಿಕೆಯಾದ ಕನ್ನಡ ಸಂಘ, ಕನ್ನಡ ನಾಡಿನಿಂದ ದೂರ ಬೆಳೆಯುತ್ತಿರುವ ಮಕ್ಕಳಿಗೆ ಕನ್ನಡ ಭಾಷೆ ಮತ್ತು ಸಂಸ್ಕೃತಿಯ ಅರಿವನ್ನು ಕೊಡುವುದರಲ್ಲಿ ಅದನ್ನು ಉಳಿಸಿ ಬೆಳೆಸುವುದರಲ್ಲಿಮಹತ್ವದ ಪಾತ್ರ ವಹಿಸುತ್ತಿದೆ. ಈ ದಿಶೆಯಲ್ಲಿ ವರ್ಷಂಪ್ರತಿ ಅನೇಕ ಕನ್ನಡ ಮನರಂಜನಾ ಕಾರ್ಯಕ್ರಮಗಳನ್ನು ಆಯೋಜಿಸಿ ಸದಸ್ಯರು ಸಕ್ರಿಯವಾಗಿ ಇವುಗಳಲ್ಲಿ ಪಾಲ್ಗೊಳ್ಳುವಂತೆ ಮಾಡುತ್ತಿದೆ. ಯುಗಾದಿ, ದೀಪಾವಳಿ ಮತ್ತು ನಾಡಹಬ್ಬ ಕನ್ನಡ ರ್ಅಜ್ಯೋತ್ಸವವನ್ನು ಸಿಂಗನ್ನಡಿಗರೆಲ್ಲರೂ ಒಂದೆಡೆ ಸೇರಿ ಸಂಭ್ರಮದಿಂದ ಆಚರಿಸುವಂತಾಗಿದೆ. ಇಷ್ಟೇ ಅಲ್ಲದೆ    ಪ್ರತಿವರ್ಷವೂ ಅನೇಕ ಸಾಹಿತ್ಯಿಕ, ಸಾಂಸ್ಕೃತಿಕ ಮತ್ತು ಕ್ರೀಡಾ ಸ್ಪರ್ಧೆಗಳನ್ನು ಏರ್ಪಡಿಸಿ ಸದಸ್ಯರ ಸುಪ್ತ ಪ್ರತಿಭೆಗಳನ್ನು ಹೊರತರುವಲ್ಲಿ ಯಶಸ್ವಿಯಾಗಿದೆ. ಕ್ರಿಕೆಟ್ ಮತ್ತು ಬ್ಯಾಟ್ಮಿಂಟನ್ ಸರಣಿಪಂದ್ಯಗಳನ್ನು ಆಡಿ ಕ್ರೀಡಾಕ್ಷೇತ್ರದಲ್ಲೂ ದಾಪುಗಾಲಿಕ್ಕಿದೆ.

ತನ್ನ ಬಾಲ್ಯಾವಸ್ತೆಯಲ್ಲೇ ಕನ್ನಡ ಸಂಘವು, ತಾಯ್ನಾಡಿನಿಂದ ಅನೇಕ ಹೆಸರಾಂತ ಕಲಾವಿದರನ್ನು (ಮಿಮಿಕ್ರಿ ದಯಾನ್ಂದ್, ರಾಜು ಅನಂತಸ್ವಾಮಿ, ಶಿವಮೊಗ್ಗ ಸುಬ್ಬಣ್ಣ, ಅರ್ಚನಾ ಉಡುಪ, ಪಂಡಿತ್ ಮಾಧವಗುಡಿ, ಪ್ರಾಣೇಶ್, ಎಮ್.ಡಿ. ಪಲ್ಲವಿ, ವಿಜಯ ರಾಘವೇಂದ್ರ........) ಕರೆಸಿ ಶ್ರೇಷ್ಟ ಕಾರ್ಯಕ್ರಮಗಳನ್ನು ನಡೆಸಿ ಮೆಚ್ಚುಗೆಗ ಳಿಸಿದ್ದಲ್ಲದೆ ಕಲೆ ಮತ್ತು ಕಲಾವಿದರನ್ನು ಪ್ರೋತ್ಸಾಹಿಸಿದೆ. ತನ್ನ ಒಂಬತ್ತನೆ ವಯಸ್ಸಿನಲ್ಲೇ "ವಿಶ್ವ ಕನ್ನಡ ಸಂಸ್ಕೃತಿ ಸಮ್ಮೇಳನ"ದಂತ ಬೃಹತ್ ಕಾರ್ಯಕ್ರಮವನ್ನು ಉತ್ತಮವಾಗಿ ನಡೆಸಿ ತನ್ನ ಸಾಮರ್ಥ್ಯವನ್ನು ತೋರಿಸಿಕೊಟ್ಟಿದೆ. ಇಷ್ಟೇ ಅಲ್ಲದೆ ಗೀತ ಜಯಂತಿ, ಸೂರ್ಯ, ಸ್ಯಾಮ HEB,SIFA, ಮುಂತಾದ ಸಂಘ, ಸಂಸ್ಥೆಗಳ ಸಹಯೋಗದೊಂದಿಗೆ ಅನೇಕ ಹೊಸ ಕಾರ್ಯಕ್ರಮಗಳನ್ನು ನಡೆಸಿ ಎಲ್ಲರೂ "ಕನ್ನಡ ಸಂಘ"ದ ಕಾರ್ಯಕ್ಷಮತೆಯನ್ನು, ಸೇವಾಮನೋಭಾವನೆಯನ್ನೂ ಗುರುತಿಸಿ ಗೌರವಿಸುವಂತಾಗಿದೆ.

ಕನ್ನಡ ಸಂಘದ ಸದಸ್ಯರ ಹಾಗೂ ಅವರ ಕುಟುಂಬದವರಲ್ಲಿರುವ ಸಾಹಿತ್ಯಿಕ ಆಸಕ್ತಿಯನ್ನು ಬೆಳೆಸಿ ವಿಸ್ತರಿಸಲು ಸದಸ್ಯರಿಂದ ರಚಿತವಾದ ಕವನ, ಕಥೆ, ಪ್ರಭಂದ, ಲೇಖನಗಳನ್ನೂ, ಮಕ್ಕಳ ಸಾಹಿತ್ಯವನ್ನೂ "ಸಿಂಗಾರ" ಎಂಬ ವಾರ್ಷಿಕ ಹೊತ್ತಿಗೆಯಲ್ಲಿ ಪ್ರಕಟಿಸುತ್ತಾ ಬಂದಿದೆ. ಸಿಂಗನ್ನಡಿಗರಲ್ಲಿರುವ ಪ್ರತಿಭೆಯನ್ನು ಪ್ರೋತ್ಸಾಹಿಸಲು ಕನ್ನಡ ಸಂಘ, ಪ್ರತಿವರ್ಷವೂ ವಿದ್ಯಾಭ್ಯಾಸ, ಕಲೆ ಮತ್ತು ಕ್ರೀಡಾ ವಿಭಾಗದಲ್ಲಿ ರಾಷ್ಟ್ರೀಯ ಯಾ ಅಂತರಾಷ್ಟ್ರೀಯ ಮಟ್ಟದಲ್ಲಿ ಉತ್ತಮ ಸಾಧನೆ ಮಾಡಿದವರಿಗೆ "ಸಿಂಗಾರ ಪ್ರತಿಭಾ ಪುರಸ್ಕಾರ"ವನ್ನು ಕೊಟ್ಟು ಗೌರವಿಸುತ್ತಿದೆ.

ಹೀಗೆ ಸರ್ವತೋಮುಖವಾಗಿ,ಜನಾನುರಾಗಿಯಾಗಿ ಬೆಳೆಯುತ್ತಾ ತನ್ನ ಎಲ್ಲಾ ಸದಸ್ಯರಲ್ಲಿ ಮತ್ತು ಮಕ್ಕಳಲ್ಲಿ ಕನ್ನಡ ಭಾಷೆ ಹಾಗೂ ಸಂಸ್ಕೃತಿಯನ್ನು ಉಳಿಸಿ ಬೆಳಸುವ ಸದುದ್ದೇಶವನ್ನು ಸಾಫಲ್ಯಗೊಳಿಸುತ್ತಾ ಹೊಸ ಹುಮ್ಮಸ್ಸಿನಿಂದ ತಾರುಣ್ಯಕ್ಕೆ ಕಾಲಿಡುತ್ತಿರುವ "ಕನ್ನಡ ಸಂಘ, ಸಿಂಗಪುರ" ಸಿಂಗನ್ನಡಿಗರ ಕಣ್ಮಣಿಯಾಗಿ ಇನ್ನೂ ಶಕ್ತಿಯುತವಾಗಿ ಶತಾಯುಷಿಯಾಗಿ ಬೆಳೆಯುತ್ತದೆ ಎನ್ನುವುದರಲ್ಲಿ ಯಾವುದೇ ಸಂಶಯವಿಲ್ಲ.